**Mal for prosjektbeskrivelsen**

**Formatkrav**

* Prosjektbeskrivelsen skal være kortfattet og skal skrives på norsk eller engelsk, evt. svensk eller dansk.
* Sidetallsbegrensning*: Maks. 10 sider inkludert figurer/tabeller og referanseliste og appendiks.* Sideformatet skal være A4.
* Skrifttype: Tilsvarende Calibri 11 pkt, enkel linjeavstand, min. 2 cm marger. For referanseliste og ev. figurtekst kan skriftstørrelse 9 benyttes.

**Generelle tips:**

* Søknadene skal vurderes av eksterne, uavhengige fagfeller i vurderingskomiteer. Det er derfor viktig at forskningsprosjektet beskrives på en oversiktlig og strukturert måte i prosjektbeskrivelsen, som er meget sentral ved vurderingen av en søknad.
* Vær nøye med å overholde formatkravene. **Merk**: Søknaden vil bli avvist dersom prosjektbeskrivelsen er for lang.
* Unngå overdreven bruk av forkortelser, teknologisk terminologi o.l.

**Merk at alle hovedpunktene i prosjektbeskrivelsen er obligatoriske, mens enkelte underpunkter kun er veiledende og ikke nødvendigvis relevante for alle prosjekter/søknadstyper.**

**1. Prosjekttittel**

Tittelen skal svare til prosjektets innhold. Den skal bestå av maks. 150 tegn. Prosjekttittelen skal ikke skrives med blokkbokstaver.

**2. Innledning**

Innledningen skal gi en kort beskrivelse av bakgrunnen for prosjektet og de sentrale kunnskapsutfordringene innen fagfeltet.

Gi en beskrivelse av:

* kunnskapsstatus for fagfeltet
* fagfeltets største kunnskapsutfordringer, både nasjonalt og internasjonalt
* bakgrunnen for prosjektet
* forskningsprosjektets betydning for fagfeltet og /eller originalitet

**2.1. Nytteverdi for pasientbehandling**

I søknadsskjemaet (eSøknad) skal det gis en kort redegjørelse for prosjektets betydning/nytteverdi for pasientbehandling (på kort og lang sikt) og/eller sykdomsforebygging og/eller helsetjenestens organisering og kvalitet. Dette kan utdypes nærmere i prosjektbeskrivelsen.

**3. Problemstillinger og mål**

Problemstillinger og/eller hypoteser i prosjektet skal framstilles klart med relasjon til hoved- og delmål. Hoved- og delmålene skal beskrives i søknadsskjemaet (eSøknad) og kan utdypes i prosjektbeskrivelsen. Målene bør være klart definerte, konkrete og etterprøvbare.

Gi en beskrivelse av:

* Problemstillinger og/eller hypoteser
* Kortsiktige og langsiktige mål
* Hvilke resultater som forventes oppnådd i løpet av prosjektperioden
* Forventet betydning for kunnskapsfeltet

Spesielt for noen av søknadstypene

* For søknader om stipend: Det skal komme klart fram hva som er stipendiatens oppgaver i prosjektet.
* For søknader om karrierestipend: Det skal gå klart fram hva som er forskeren (den som søker karrierestipendet) og stipendiatens oppgaver i prosjektet. Prosjektbeskrivelsen skal også inneholde en plan for etablering av egen forskningsaktivitet/ -gruppe og oppbygging av miljø med samarbeidsparter.
* Kun søknad om utenlandsstipend: Prosjektbeskrivelse, sammendrag og aktivitetsplan må gjenspeile at dette er en søknad om utenlandsstipend. I prosjektbeskrivelsen skal det gjøres rede for utenlandsoppholdet i et eget punkt, gjerne innledningsvis.

**4. Gjennomføring**

Gjennomføringsevne er et uttrykk for i hvilken grad det er sannsynlig at prosjektet gjennomføres på en best mulig måte innen prosjektperioden.

**4.1. Studiedesign, metodevalg og analyser**

Det skal redegjøres for hvilke vitenskapelige metoder som er valgt. Metodevalgene skal begrunnes, og det skal framgå hvordan de er egnet til å besvare problemstillingene og/eller hypotesene. Alternativt kan det gis en beskrivelse av hvordan metodene kan utvikles gjennom prosjektet.

Gi en beskrivelse av:

* Nødvendig utstyr og personell
* Hvordan valg av metoder er nyskapende for feltet
* Design (kliniske studier)
* Statistisk styrke for å besvare problemstillingen der dette er relevant (kliniske studier)

**4.2. Organisering og samarbeid**

Prosjektbeskrivelsen skal inneholde en oversikt over prosjektets organisering og samarbeids-konstellasjoner.

Gi en beskrivelse av:

* Prosjektets organisering og ev. plassering i forskningsgruppe
* Forskningsmiljøets kompetanse, infrastruktur og ressurser for øvrig som har betydning for gjennomføring av prosjektet.
* Omfang av eksternt/ regionalt/ nasjonalt/ internasjonalt samarbeid i prosjektet
	+ **Merk**! Regionalt samarbeid vil vektes positivt i vurderingen av prosjekter i søknadskategorien «Åpen prosjektstøtte».

Alle aktive samarbeidspartnere i prosjektet skal føres opp i søknadsskjemaet (eSøknad).

**4.3. Budsjett**

Budsjettet skal settes opp i søknadsskjemaet (eSøknad). Hvis nødvendig, gi utfyllende opplysninger om budsjett og ressursbruk i prosjektbeskrivelsen. Budsjettet skal gi en god oversikt over kostnadsrammene og samsvare med prosjektet mål og innhold. Doktorgrads- og postdoktorstipendiater må gjøre rede for kostnader som er nødvendig for å gjennomføre prosjektet, men som ikke dekkes av satsen.

**4.4. Plan for framdrift og publisering**

Aktivitetsplan (milepælsplan) for prosjektet skal føres opp i søknadsskjemaet (eSøknad). Prosjektbeskrivelsen skal inneholde en mer utdypende beskrivelse av tidsplan og milepæler for gjennomføring av prosjektet.

* *For søknader om doktorgradsstipend*: Artikler som skal inngå i graden skal beskrives kort.

**4.5. Plan for implementering**

Gi en beskrivelse av:

* hvordan ny kunnskap kan tas i bruk i tjenesten
* plan for implementering av resultatene fra forskningsprosjektet
* prosjektets innovasjonspotensial

**5. Brukermedvirkning**

Det er krav om brukermedvirkning i forskningsprosjekter i spesialisthelsetjenesten, jf helseforetakslova § 35. Brukermedvirkning er en demokratisering av helseforskningen, og skal bidra til at*brukernes perspektiv, behov og erfaringer blir reflektert i forskningen.* Brukermedvirkning i helseforskning i spesialisthelsetjenesten skal bedre forskningens kvalitet og relevans. Brukere er *primært pasienter og pårørende*. I visse tilfeller kan også helse- og omsorgspersonell samt befolkningen generelt anses som brukere i forskningssammenheng.

Brukermedvirkning er når brukere har mulighet og tilgang til å være med på å påvirke, utvikle og endre helseforskningen. Brukere kan delta i ulike faser av forskningsprosjektet og/eller på et mer overordnet strategisk nivå. Brukermedvirkning må ikke forveksles med innhenting av data fra pasienter og pårørende som har rollen som studieobjekt/respondent.

**I prosjektbeskrivelsen:**

* Hvem er brukere i prosjektet
* Hvordan er brukere involvert eller planlagt involvert i planlegging og gjennomføring av prosjektet
* **Redegjør for** hvordan brukermedvirkning vil øke kvalitet og relevans i forskningsprosjektet
* Dersom brukermedvirkning ikke er relevant for prosjektet, skal dette begrunnes

Forskere som får Helse Vests forskningsmidler, skal ha gjennomført kurs i brukermedvirkning, <https://helse-vest.no/vart-oppdrag/vare-hovudoppgaver/forsking#digital-opplaering-for-brukarmedverknad-i-helseforsking>.

**6. Etikk**

Redegjør for eventuelle etiske problemstillinger i forskningsprosjektet, og hvordan de håndteres i forskningsarbeidet. Dersom det ikke er etiske problemstillinger må dette angis.

**7. Referanser**

Referansene skal henvise til litteratur som underbygger det faglige innholdet i prosjektet.